učiteľky v škole problém so zvieratkami tohto typu poznajú dôverne. "Chcete vidieť, ako sa škriabem? Pozrite sa na moje nohy, to je vizitka posledných bĺch," hovorí pedagogička, ktorá má pre všetky prípady v triede pripravený Biolit.
Do školy však chodí, žiakov vzdeláva. Menej šťastia mala jej kolegyňa, ktorá musela vyhľadať lekára. "Môžem potvrdiť, že jedna z vychovávateliek maróduje už niekoľko dní. Je to údajne kvôli tomu. Nemôžem však o jej zdravotnom stave poskytnúť informácie. Netuším ani, ako dlho bude mimo práce, závisí od toho, ako bola blcha infikovaná," povedal nám riaditeľ školy Michal Močársky.
V škole mali posledný hromadný výskyt bĺch začiatkom školského roka. Vtedy dal riaditeľ školu dezinfikovať, pretože zvieratká štípali. Nik však nebol nútený vyhľadať lekára. "Vyšetrujeme, čo sa stalo, pretože nik viac nemá nové štípance. Zatiaľ sme teda školu nedezinfikovali. Nemôžeme to robiť každú chvíľu, ak sa ukáže, že treba, tak opatrenia urobíme. Jedno vystriekanie stojí až 10-tisíc a nemáme na to peniaze."
Riaditeľ, jeho zástupkyňa, ako aj učiteľky svorne tvrdia, že sa do školy boja chodiť. "Máme strach pracovať v takom prostredí, musíme však. Viete, snažíme sa viesť deti k čistote, pôjdu však domov a hygiena je nulová. Problém je hlavne u detí, ktoré žijú vo viacpočetných rodinách, či býva viac rodín na jednom mieste. Chodia sem z chatiek zo Zeleného dvora i z Lunika IX. Už sme tu mali aj šváby, vši, dokonca svrab," tvrdí M. Močársky a dodáva, že učiteľkám škola nakúpila Biolit: "V každej triede je jeden spray, dokonca dostali aj iné prostriedky, aby sa chránili."
Učiteľka nadšená nie je: "Aha, má niekto takýto spray? Niekde majú Huga Bossa, my máme toto," dodáva sarkasticky.
Škola sa údajne snaží na problém rodičov upozorniť, tí to však neraz ignorujú.
Hoci presnú výšku rozpočtu na základe normatívov škola nepozná, riaditeľ už vie, že "musíme vyčleniť viac peňazí na boj proti všelijakým zvieratkám."